Svartøreglente

Svartøreglente (Milvus migrans lineatus) regnes av noen som en selvstendig art  (M. lineatus) i slekten Milvus, men dette savner i øyeblikket bred aksept. HBW Alive plasserer svartøreglente som én av sju underarter av svartglente (M. migrans) og hevder at mer forskning er nødvendig for å avklare artsspørsmålet.

Biologi 
Svartøreglente skiller seg fra de andre underartene gjennom en generelt lysere utfarging og karakteristiske mørke flekker i øreregionene. Det er dessuten den fysisk største av underartene (hannen opp til 58 cm, hunnen opp til 66 cm), og krona er brunere enn hos nominatformen (M. m. migrans). Typen har heller ikke like distinkte hvite flekker på undersiden av vingene som nominatformen. Arten kan imidlertid være svært vanskelig å skille fra såkalt pariaglente (M. m. govinda), men førstnevnte er i snitt 10–15 prosent større enn sistnevnte. Pariaglente har dessuten en mer definert kløftestjert enn svartøreglenta.

Underarten er utbredt fra Ural (Russland) og østover gjennom Sibir til Amurland og Japan, sørover til Nord-India, det nordlige Myanmar, Nord-Kina og Ryukyuøyene; fuglene overvintrer i Irak, Sør-India og Sørøst-Asia.

En molekylær studie viser at ssp. lineatus danner en naturlig klade sammen med nominatformen, men ytterligere data trengs for å avklare forholdet mellom underartene. Økotypen tianshanicus, som er hjemmehørende i Tien Shan, inkluderes normalt i lineatus.

Inndeling 
Inndelingen følger HBW Alive og er i henhold til Thiollay (2018).

 Accipitriformes, haukefugler
 Accipitridae, haukefamilien
 Accipitrinae, (hauker)
 Accipitrini
 Milvus, (rødglenter)
 M. milvus, glente eller rødglente
 M. migrans, svartglente
 M. m. migrans (nominatformen), Kapp Verde, Nordvest-Afrika, det sørlige og sentrale Europa og østover til det sørvestre Asia (Vest-Pakistan); overvintrer i Afrika sør for Sahara
 M. m. govinda (pariaglente), fra Øst-Pakistan østover gjennom India og Sri Lanka til Yunnan i Sør-Kina, Indokina og Malayahalvøya
 M. m. formosanus, Taiwan og Hainan
 M. m. affinis, Sulawesi, Molukkene (Buru) og de små Sundaøyer (øst til Timor), det østre Ny-Guinea og Nord-Australia (sør til Victoria)
 M. m. lineatus, svartøreglente, fra Ural og østover gjennom Sibir til Amurland og Japan, sørover til Nord-India, det nordlige Myanmar, Nord-Kina og Ryukyuøyene; overvintrer i Irak, Sør-India og Sørøst-Asia
 M. m. aegyptius, gulnebbglente, Egypt, Den sørvestre arabiske halvøy og sørover langs kysten av Øst-Afrika til Kenya
 M. m. parasitus, Afrika sør for Sahara, Komorene og Madagaskar

Referanser

Eksterne lenker 
 

Haukefugler